РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/231-21

4. јун 2021. године

Б е о г р а д

ЗАПИСНИК

8. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 4. ЈУНА 2021. ГОДИНЕ

 Седница је почела у 12,00 часова.

 Седницом је председавао проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Гојко Палалић, Марија Тодоровић, Томислав Јанковић, Јелена Обрадовић, Невенка Костадинова и Драган М. Марковић, као и Самира Ћосовић, заменик члана Одбора Јасмине Каранац.

Седници нису присуствовали чланови Одобра: Драгана Радиновић, Марко Младеновић, Весна Кришанов, Марко Парезановић, Александар Југовић, Акош Ујхељи, Александра Павловић Марковић, Јасмина Каранац и Мина Китановић.

Седници су присуствовали и: заменик градоначелника града Сремска Митровица Петар Самарџић, директор Агенције за рурални развој града Сремска Митровица, Душица Павловић, представник Регионалне депоније Срем-Мачва Сремска Митровица Јован Ковачевић, представници Зелене столице: Јелисавета Јовановић (Млади истраживачи Србије), Јелена Николић (Омладински креативни клуб Лозница) и Златко Тодорчески (Еколошки покрет Беочина), као и Јелена Милошевић (Удружење гљивара „Лисичарка“) и Зоран Јеленковић (Миколошко-гљиварски савез Србије).

На почетку седнице, председник Одбора проф. др Љубинко Ракоњац, подсетио је да је 5. јун Светски дан заштите животне средине и рекао да је ова седница Одбора посвећена обележавању овог важног датума, како би се скренула пажња јавности на потребу очувања животне средине. Датум 5. јун је одредила Генерална скупштина Уједињених нација, јер се тог дана одржала Конференција о заштити животне средине у Стокхолму 1972. године, на којој је учествовало 113 држава, које су усвојиле заједничку изјаву о потреби међународне сарадње у циљу заштите животне средине.

Нагласио је да је ово прва седница Одбора ван седишта Народне скупштине као и да је подршку за одржавање ове седнице пружио УНДП и Швајцарска канцеларија за сарадњу, кроз Пројекат јачања парламентарне демократије и инклузивног политичког дијалога III фаза.

Посебно се захвалио Светлани Миловановић, градоначелници Сремске Митровице, као и Петру Самарџићу, заменику градоначелника, што су омогућили да се одржи седница Одбора у Сремској Митровици. Навео је да ће Одбор имати прилику да се информише о иницијативи за формирање зелене одборничке групе у Скупштини града Сремска Митровица. Истакао је да му је драго што је дугогодишњи пример добре праксе оваквог повезивања народних посланика кроз Зелену посланичку групу инспирисао одборнике Скупштине града Сремска Митровица да се и они повежу на овај начин и тако утичу да се ова важна тема учини што видљивијом, посебно када се доносе одлуке које се тичу заштите животне средине. Нагласио је важност сарадње Одбора са организацијама цивилног друштва кроз механизам Зелена столица и изразио наду да ће слични облици сарадње бити успостављени и у локалним самоуправама.

Петар Самарџић, заменик градоначелника Сремске Митровице, пожелео је добродошлицу члановима Одбора и захвалио се у име грађана и своје име што је Сремска Митровица изабрана за одржавање прве седнице Одбора ван седишта Народне скупштине, додавши да се на овај начин децентрализује одлучивање, као и да се народни посланици, чланови Одбора, могу ближе упознати са локалним потребама и проблемиима ради ефикаснијег решавања истих. Указао је и на актуелна питања града Сремске Митровице, која се тичу збрињавања пестицидног отпада, изградње Регионалног центра за одрживи развој, унапређење квалитета ваздуха као и озелењавање јавних површина.

На предлог председника Одбора, са девет гласова за, једногласно, усвојен је следећи:

Д н е в н и р е д :

1. **Информисање Одбора о иницијативи за формирање зелене одборничке групе у Скупштини града Сремска Митровица;**
2. **Информисање Одбора о раду регионалне депоније Срем-Мачва Сремска Митровица;**
3. **Разно.**

Пре преласка на рад по утврђеном дневном реду са девет гласова за, једногласно, усвојен је Записник Седме седнице Одбора за заштиту животне средине, одржане 28. маја 2021. године.

Прва тачка дневног реда - **Информисање Одбора о иницијативи за формирање зелене одборничке групе у Скупштини града Сремска Митровица**

Члан ОдбораТомислав Јанковић истакао је значај одржавања седница Одбора ван седишта Народне скупштине, будући да је то најбољи начин да се народним посланицима приближе проблеми грађана и локалних самоуправа ради бољег и ефикаснијег решавања проблем. Навео је да је град Сремска Митровица привредни, економски, политички и културни центар Сремског управног округа. На улазу у град народни посланици су имали прилике да виде Трг инвеститора који симболично представља чињеницу да је стопа незапослености у последњих десет година са 25% смањена на 4.5%. На самом тргу налазе се заставе деветнаест компанија које су запослиле велики број људи. Навео је да је реализован пројекат ИПА, сарадња са Републиком Хрватском Градом Осијек, у оквиру кога је поставњено двадесет рециклажних острва као и хиљаду компостера. Информисао је Одбор о томе да је покренута иницијатива за формирање зелене одборничке групе, као и да је почела реализација пројекта под називом „Одрживи развој за све - платформа за локални дијалог.“ Рекао је да је упућен Јавни позив за развој партнерских организација цивилног друштва и јединица локалних самоуправа, у циљу креирања заједничких иницијатива и механизама за активно учешће грађана у свим процесима одлучивња на нивоу локалних заједница. Пројекат финансира СДЦ Швајцарска, Развојна Агенција „ХЕЛВЕТАС„ и „Грађанске иницијативе“, док ће партнери бити Удружење „Регионална иницијатива Срема“ и Град Сремска Митровица. Пројекат је утемљен документом „Смернице за укључивање ОЦД у процесу доношења прописа“, драфтом „Програма реформе система локалних самоуправа“, као и правним тековинама Европске уније, чиме се директно подстиче укључивање и партнерство ОЦД са државним и органима јединица локалне самоуправе. Пројекат има три специфична циља: оснаживање и умрежавање зелених ОЦД-а у Сремском округу, транспарентна и инклузивна власт у доношењу јавних политика, као и јачање свести грађана у области заштите и одрживог развоја животне средине. Дефинисана су четири очекивана резултата овог пројекта. Први се огеда у већој видљивости и ојачавању капацитета зелених и осталих ОЦД у Срему, подстицање на учешће и мониторинг у процесу доношења одлука на локалном нивоу у области животне средине и одрживог развоја. Овај циљ обухвата две активности: израду анализе постојећих активности цивилног сектора у Срему и њихово повезивање са јединицама локалне саоуправе, као и обуке и едукације кроз три тренинга на теме из области примене националног законодавства, међународних конвенција и циљева, као и питања која се односе на сваку локалну самоуправу појединачно. Други очекивани резултат био би формирање „Регионалне зелене мреже Срема“, као званичног социјалног партнера заинтересованог да да свој допринос у овој области, што би резултирало потписивањем протокола о сарадњи ОЦД у Срему. Трећи очекивани резултат јесте успостављање механизма при јединицама локалне самоуправе у Граду Сремска Митровица, тј. формирање Зелене одборничке групе, као и механизма Зелена столица. Подразумеване активности у остварењу овог циља биле би: израда Правилника о раду зелене одборничке групе, Правилника о учешћу зелене столице у раду локалне скупштине, као и израда и потписивање Меморандума о сарадњи Града Сремска Митровица са Регионалном зеленом мрежом Срема, едукација чланова Зелене одборничке групе о актуелним законима и регулативама и њихово укључивање у доношење одлука. Четврти очекивани резултат био би подизање свести јавности, као и отварање простора за јавну дебату кроз коју би се грађани подстицали на активно учешће и давање предлога. Активности би, поред организација јавних дебата, биле и спровођење Зелене акције на терену, у оквиру које би било засађено сто стабала брезе уз бициклистичку стазу која води ка Специјалном резервату природе „Засавица“, као и Грађански активаор, који би применом ИТ механизама и платформа допринели већем учешћу грађана у доношењу одлука. За потребе Грађанског активатора планирана је набавка камера за video streaming, као и активирање путем постојећих друштвених мрежа и форума. За реализацију овог пројекта потребно је око милион и шестстотина хиљада динара за трошкове људских ресурса, материјала и опреме као и посебних услуга, као што је организација јавне дебате и Зелена акција садње дрвећа. Грант би износио милион и тристадеведесет хиљада динара, док би кофинансирање било двестотинедесет хиљада динара.

Истакао је да се строго води рачуна о одрживости пројекта, будући да је конципиран као прихватљив независно од политичке опције са идејом да се прошири и на остале општине Сремског округа. Концепт је такав да би убудуће могао да се финансира из различитих фондова који опредељују средства управо оваквим пројектима.

 Председник Одбора проф. др Љубинко Ракоњац похвалио је иницијативу и истакао значај стварања зелених одборничких група у скупштинама општина и градова, по угледу на зелену посланичку групу у Народној скупштини.

 У дискусији су учествовали: Гојко Палалић, Златко Тодорчески, Самира Ћосовић и Жарко Богатиновић.

 Истакнуто је да је питање заштите животне средине један од три приоритета Владе Републике Србије, јер више није питање број један стопа незапослености, као што је то било пре 2021. године, када је износила око 26-17%, а данас је испод 10%. Буџет је сада стабилан, а стандард грађана бољи, па можемо да се бавимо питањима животне средине и решавањем проблема у овој области. Одбор је информисан о томе да је, крајем 2019. године, у Новом Саду поднета и усвојена иницијатива неколико еколошких удружења из Новог Сада за формирање Зелене столице и да је то пример добре праксе за унапређивање стања животне средине, као и здравља грађана. Позван је цивилни сектор да се на локалном нивоу удружи и поднесе иницијативу за оснивање зелене столице у Скупштини града Сремска Митровица.

 Изнето је да постоји идеја да се исто уради и у Беочину, уз наду да ће се то реализовати уз помоћ Сремске Митровице и Новог Сада, са којима се Беочин граничи. Одбору је упућен позив да се нека од наредних седница одржи у Беочину.

 Предложено је да се једна од наредних седница Одбора организује у општини Пријепоље, која је добила нимало похвално признање „Црни лист“ због великог броја дивљих депонија. Наведено је да је дивља депонија Стањевина затворена и да се ради на њеној санацији, што представља пример добре праксе решавања еколошких проблема. Речено је и да се ради и на постављању баријера на реци Лим, због велике количине отпада који долази дуж целог тока реке Лим, до реке Дрине и Потпећког језера, о чему су и медији недавно извештавали.

 Подржана је иницијатива за формирање зелене одборничке групе, која представља пандан Зеленој посланичкој групи која дужи низ година постоји у Народној скупштини. Одбору је пренет пример добре праксе приликом организовања седнице Одбора за пољопривреду, шумарство и водопривреду 2015. године у Лесковцу, када је на седницу позван велики број пољопривредних произвођача, који су у непосредном контакту са народним посланицима могли да пренесу своја искуства и актуелне проблеме, како би народни посланици могли да утичу на доношење закона којим би се ти проблеми решили. Због епидемије тренутно није могуће направити тако велики скуп, али када се ситуација поправи то треба практиковати.

Друга тачка дневног реда - **Информисање Одбора о раду регионалне депоније Срем-Мачва Сремска Митровица**

Јован Ковачевић, запослен у Регионалној депонији Срем-Мачва, рекао је да су још 2006. године градови Сремска Митровица и Шабац закључили Споразум о формирању Регионалне депоније за управљање чврстим комуналним отпадом, затим да су градоначелници 2014. године потписали Допуну споразума, те је Регионална депонија започела са пробним радом. Навео је да су од 2003-2010. усвојени локални планови управљања отпадом за градове Шабац и Сремска Митровица, као и да је 2009. године надзорни орган МИСП-а одобрио Влади РС финансијску помоћ кроз програм ИПА 2008 у износу око пет милиона евра. Говорећи о самом пројекту, појаснио је да је он обухватао три фазе и да је до данас завршено са фазом два. Прва фаза обухватала је изградњу касете један, површине 57 хиљада квадратних метара, где је могуће депоновати око 438 хиљада тона отпада. У оквиру фазе два, изграђена је портирница са вагом, плато за кабасти и грађевински отпад, управна зграда, атомско склониште, аерациона и таложна лагуна за праћење и процену воде сакупљене на телу депоније. Сам процес функционише тако што камиони комуналног предузећа пролазе вагу након чега се отпад одлаже на касету, затим се камиони враћају на поновно мерење, како би се евидентирало колико отпада је одложено, и сваком предузећу се обрачунава одлагање отпада по цени од 1800 динара по тони. Изграђено је 31 постројење за мерење биогасова („Биотрн“), а поред овога еколошки мониторинг на телу депоније се ради на површинским и подземним водама. Нагласио је да се, поред саме депоније, налази Манчелов канал те се зато веома води рачун и контролише стање воде. Што се тиче машина за рад, депонија поседује два камиона за превоз отпада, колектор, компактор, волво утоваривач са приколицом, трактор и трактор са приколицом. Истакао је да се од 2019. године и Богатић придружио Регионалном центру као и да је у плану прикључивање још две општине Руме и Шида. Министарство заштите животне средине дало је субвенцију граду и тренутно се ради на проширењу капацитета депоније, будући да је остало места за још око 47 хиљада тона отпада што би се попунило за отприлике годину дана.

 Заменик председника Одбора, Жарко Богатиновић навео је да и у Лесковцу постоји санитарна депонија, која је са радом отпочела 2016. године, као и да су средства обезбеђена из Националног инвестиционог плана, а главни актер била је Аустријска фирма „Пол Вебер и Вернер“. Капацитет депоније био је 25 година и на овој депонији, поред Града Лесковца, отпад одлаже још седам општина. Фирма „Пол Вебер и Вернер“ и град Лесковац требало је да деле добит од одлагања чврстог комуналног отпада, међутим 2012. године утврђено је да град Лесковац дугује милион евра будући да је тадашњи градоначелник у међувремену потписао више контрапродуктивних аката. Истакао је да је огромна разлика у функционисању депоније тада и сада, пошто је ново руководство решило све на тај начин настале проблеме. Истакао је да изградња санитарних депонија представља за Србију тренутно једино решење, иако регионалне санитарне депоније представљају прошлост у Европи, где се ово питање решава изградњом најсавременијих спалионица, попут оне у Бечу.

Члан Одбора Томислав Јанковић истакао је важност Регионалног центра за одрживи развој Срем, који ће се налазити поред ове депоније и који би, поред свих активности, био и едукативни центар за обуку оператера отпадних вода, јер ће 70 локалних самоуправа добити системе за пријем, прераду и транспорт отпадних вода. Ради одрживости тих пројеката је неопходна едукација кадрова.

Трећа тачка дневног реда – **Разно**

Зоран Јеленковић, председник Миколошко-гљиварског савеза Србије, захвалио се на позиву и могућности да учествује на седници Одбора. Појаснио је да Миколошко-гљиварски савез обухвата целу Србију, 24 удружења гљивара са око четири хиљаде чланова и да су организовани тако да доприносе науци и очувању природе због чега су веома усмерени на теренски рад као и организацију бројних манифестација. Истакао је добру сарадњу са државним институцијама, нарочито са Заводом за заштиту природе, за које је 2020. године рађен мониторинг гљива на простору националног парка „Тара“. У току су преговари се Националним парком „Копаоник “ око издавања књиге под називом „Гљиве Копаоника“, као и попис гљива на територији града Ћуприје. Нагласио је да све активности раде pro bono. Протеклих година, у сарадњи са Министарством заштите животне средине, урађене су тзв. „гљиварске стазе“ на Копаонику, Дивчибарама, Медведнику, Петровцу на Млави, док су у плану још и Фрушка Гора и Власотинце. Нагласио је да тренутно раде на пројекту едукације школске омладине за 20 општина у Србији. Навео је и добру сарадњу са земљама окружења, као што су Грчка и Хрватска. Указао је на велики проблем са којим се берачи сусрећу, услед неусаглашености законских регулатива и недоречености, нарочито када је у питању промет гљива на тржишту. Један од примера јесте да нпр. берачи тартуфа постигну свега 20% цене у односу на откупне цене у Грчкој и Италији, па зато већина заврши у сивој зони. Изнео је податак да се у Србији на годишњем нивоу убере око 20-25 тона црног и 15-20 тона белог тартуфа што, због већ поменутог проблема, представља губитак од око осам милиона евра за државу. Предложио је формирање радне групе која би се тиме бавила, као и измене уредби како би се што ефикасније решио овај проблем.

 Проф. др Љубинко Ракоњац рекао је да ће на неку од наредних седница Одбора позвати представнике Министарства заштите животне средине и еколошких удружења, када би се расправљало о прикупљању лековитог биља, гљива и шумских плодова, како би се што боље усагласиле потребе са законском и подзаконском регулативом, на обострану корист.

Седница је завршена у 13,10 часова.

 СЕКРЕТАР ПРЕДСЕДНИК

 Милица Башић проф. др Љубинко Ракоњац